**2.3: Sutherland - kriminalitet skyldes indlæring af kriminel adfærd**

Mens Merton beskæftiger sig med at forklare, *hvorfor* individer begår kriminalitet, beskæftiger den engelske kriminolog Edwin H. Sutherland (1883-1950) sig med, *hvordan* individet lærer at begå kriminalitet – at det ikke kun er spørgsmål om eksempelvis kedsomhed, men at det i høj grad hænger sammen med dets omgivende miljø.

Der kan drages tydelige paralleller mellem Sutherlands teori og den ovenfor nævnte opvisningskriminalitet – altså at kriminalitet er et spørgsmål om at vise sig over for sin sociale omgangskreds.

Ifølge Sutherland er et kriminelt miljø ensbetydende med et læringsmiljø for det enkelte individ. Et miljø, der bliver til en stor del af individets identitet og vanskeliggør mulighederne for at holde sig inden for lovens rammer. De personer, man møder i det miljø, man færdes i, bliver ens referencegruppe (de personer eller grupper, der har indflydelse på en persons interesser og holdninger), og for at blive anerkendt af gruppen kopierer man dens normer og værdier.

Denne kopieringsproces er central i Sutherlands optik, da han mener, at al menneskelig adfærd er indlært. Sutherland hævder således, at individer lærer at være kriminelle, på samme måde som vi lærer at være lovlydige. Med andre ord bliver et individ kriminelt, hvis forudsætningerne (motiv, drivkraft, attitude) er større end for et lovlydigt liv. Man bliver altså kriminel af at have andre kriminelle som primær omgangskreds – hvis rollemodellerne er kriminelle, bliver man det med stor sandsynlighed selv.

Sutherlands teori er hovedsagelig baseret på social interaktion.



Social interaktion - processen, hvor kriminalitet opstår.

Foto: freepik.com.

Kriminel adfærd læres gennem samspil med andre personer i en proces af interaktion og kommunikation. Dvs. at eksempelvis tv og film ikke spiller nogen særlig rolle for udviklingen af en kriminel adfærd. Det afgørende er holdninger i primærgruppen. Hvis det for forældrene og i deres primære omgangskreds er normalt at „lave“ sorte penge, lærer drengene, at det er helt legalt, og at de får mere ud af det, end hvis de betaler skat. En person begår altså kriminalitet, fordi der i miljøet er større adgang til overtrædelse af loven. Kriminalisering sker ofte på grund af jævnlig kontakt til kriminelle mønstre. Når der for eksempel i visse boligområder i Danmark (Volls-mose, Gellerupparken eller lignende) er lettere adgang til kriminelle miljøer – ja, så øges risikoen for at blive kriminel betragteligt ifølge Sutherland.